Document ID: 31994R2222

ΚΑΝΟΝΙΣΜΟΣ (ΕΚ) αριθ. 2222/94 ΤΗΣ ΕΠΙΤΡΟΠΗΣ της 13ης Σεπτεμβρίου 1994 περί λεπτομερών κανόνων σχετικά με τις ενισχύσεις για τα αποθέματα ρυζιού που βρίσκονται στην Πορτογαλία στις 31 Μαρτίου 1993
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 738/93 του Συμβουλίου της 17ης Μαρτίου 1993 για την τροποποίηση του μεταβατικού καθεστώτος της κοινής οργάνωσης αγοράς για τα σιτηρά και το ρύζι στην Πορτογαλία, το οποίο προβλέπεται από τον κανονισμό (ΕΟΚ) αριθ. 3653/90 (1), και ιδίως το άρθρο 2,
Εκτιμώντας:
ότι, από την 1η Απριλίου 1993, η τιμή παρέμβασης του ρυζιού στην Πορτογαλία ευθυγραμμίστηκε με την τιμή που εφαρμόζεται στην Κοινότητα- ότι η τελευταία αυτή τιμή είναι κατώτερη από εκείνη που εφαρμόζονταν στην Πορτογαλία- ότι η ευθυγράμμιση αυτή είχε ως συνέπεια κατάργηση των αντισταθμιστικών ποσών προσχώρησης στις συναλλαγές- ότι, προκειμένου να διευκολυνθεί η αρμονική μετάβαση από το εθνικό καθεστώς στο κοινοτικό καθεστώς, πρέπει να προβλεφθεί αντιστάθμιση για τις ποσότητες ρυζιού που βρίσκονται σε απόθεμα στην Πορτογαλία στις 31 Μαρτίου 1993 και προέρχονται από την εθνική συγκομιδή-
ότι το ύψος της αντιστάθμισης αυτής πρέπει να αντικατοπτρίζει το ύψος των αντισταθμιστικών ποσών προσχώρησης που ίσχυαν στην Πορτογαλία κατά την περίοδο 1992/93, όπως καθορίστηκε από τον κανονισμό (ΕΟΚ) αριθ. 1842/92 της Επιτροπής (2)-
ότι, για την καλή λειτουργία του καθεστώτος, απαιτείται διοικητικός έλεγχος εκ μέρους της Πορτογαλίας που να εγγυάται ότι η ενίσχυση χορηγείται τηρώντας τους προδιαγραφόμενους όρους- ότι η αίτηση ενισχύσεως πρέπει να περιλαμβάνει ορισμένες ενδείξεις για τους σκοπούς των ελέγχων που πρέπει να διεξαχθούν από την Πορτογαλία-
ότι, για λόγους αποτελεσματικότητας, πρέπει να προβλεφθεί επιτόπιος έλεγχος της ακρίβειας των στοιχείων των υποβαλλομένων αιτήσεων- ότι ο εν λόγω έλεγχος αφορά όλες τις υποβληθείσες αιτήσεις-
ότι πρέπει να προβλεφθούν οι διατάξεις που επιτρέπουν την ανάκτηση της ενισχύσεως σε περίπτωση αχρεωστήτως καταβληθέντων ποσών καθώς και τις κατάλληλες κυρώσεις που συνδέονται με ψευδείς δηλώσεις-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Είναι δυνατόν να χορηγηθεί ενίσχυση στις επιχειρήσεις που βρίσκονται στην Πορτογαλία για τα αποθέματα ρυζιού που ανήκουν σ' αυτές στις 31 Μαρτίου 1993 και αναφέρονται στο παράρτημα.
Τα ποσά της ενίσχυσης για τις διάφορες κατηγορίες ρυζιού καθορίζονται στο εν λόγω παράρτημα.
Άρθρο 2
1. Για να δικαιούται της ενισχύσεως που αναφέρεται στο άρθρο 1, ο αιτών πρέπει να έχει υποβάλει, το αργότερο την 1η Νοεμβρίου 1994, αίτηση στο INGA με συστημένη επιστολή ή με οποιοδήποτε άλλο τρόπο γραπτής τηλεπικοινωνίας.
2. Η αίτηση πρέπει να περιλαμβάνει τουλάχιστον τα ακόλουθα στοιχεία:
- ονοματεπώνυμο και διεύθυνση του αιτούντος,
- ποσότητα,
- τόπο αποθηκεύσεως,
- δήλωση που βεβαιώνει ότι το ρύζι ανήκε σ' αυτόν στις 31 Μαρτίου 1993,
- δέσμευση του αιτούντος να υπόκειται σε όλους τους ελέγχους που επιτρέπουν την επαλήθευση της ακρίβειας της αιτήσεως.
Άρθρο 3
1. Οι πορτογαλικές αρχές καθιερώνουν καθεστώς διοικητικού ελέγχου που εγγυάται ότι πληρούνται οι όροι για τη χορήγηση της ενισχύσεως. Προβαίνουν σε επιτόπιο έλεγχο της ακρίβειας όλων των υποβληθεισών αιτήσεων. Ο εν λόγω έλεγχος αφορά όλες τις υποβληθείσες αιτήσεις.
2. Κάθε επιτόπιος έλεγχος πρέπει να καταχωρείται στα πρακτικά.
Άρθρο 4
Κατά την έννοια του άρθρου 6 του κανονισμού (ΕΟΚ) αριθ. 3813/92 του Συμβουλίου (3), το γενεσιουργό αίτιο του δικαιώματος της ενισχύσεως θεωρείται ότι λαμβάνει χώρα την ημέρα έναρξης ισχύος του παρόντος κανονισμού.
Άρθρο 5
1. Εάν από τον έλεγχο διαπιστώνεται πλεόνασμα στην αίτηση της ενισχύσεως που μπορεί να φθάσει έως 10 % ή 10 τόνους κατ' ανώτατο όριο μεταξύ της ποσότητας για την οποία έχει υποβληθεί η αίτηση και της καθορισμένης ποσότητας, η ενίσχυση υπολογίζεται με βάση την καθορισμένη ποσότητα, μειωμένη κατά το διαπιστωθέν πλεόνασμα.
2. Εάν το πλεόνασμα είναι μεγαλύτερο από τα όρια που προβλέπονται στην παράγραφο 1, η αίτηση απορρίπτεται.
3. Σε περίπτωση αχρεωστήτως καταβληθείσας ενισχύσεως, τα σχετικά ποσά ανακτώνται, αυξημένα με τόκο 15 % που υπολογίζεται συναρτήσει της προθεσμίας που παρήλθε μεταξύ της πληρωμής της ενισχύσεως και της αποδόσεως αυτής από τον δικαιούχο. Τα ανακτώμενα ποσά καταβάλλονται στον οργανισμό πληρωμής και αφαιρούνται από τις δαπάνες που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων.
Άρθρο 6
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Σεπτεμβρίου 1994.

Labels: 10
18
17
6